C 498/24
LV
Eiropas Savienības Oficiālais Vēstnesis
30.12.2022.
Eiropas Reģionu komitejas atzinums “RK loma vietējā un reģionālā līmeņa klimata diplomātijas stiprināšanā pirms COP27 un COP28”
(2022/C 498/05)
Ziņotājs:
Olgierd GEBLEWICZ (PL/PPE), Rietumpomožes vojevodistes maršals
IETEIKUMI POLITIKAS JOMĀ EIROPAS REĢIONU KOMITEJA (RK)
1. uzsver, ka reģionālajām pašvaldībām ir liela nozīme vērienīgu klimata mērķu sasniegšanā, galveno uzmanību pievēršot ANO ilgtspējīgas attīstības mērķu (IAM) īstenošanai nākotnē, kā arī Parīzes nolīguma noteikumu izpildē, lai sasniegtu mērķi ierobežot globālo sasilšanu līdz 1,5 oC;
2. pauž nožēlu par to, ka Padomes 2022. gada 21. februāra secinājumos par tematu “ES klimata diplomātija: paātrināt Glāzgovas rezultātu īstenošanu” nav atzīta vietējo pašvaldību loma, uzsverot, cik svarīga ir klimata diplomātija un ES informatīvie pasākumi trešās valstīs, lai paātrinātu COP26 Glāzgovas Klimata pakta īstenošanu;
3. mudina valstu valdības, risinot sarunas par globālajiem klimata mērķiem un paredzot nacionāli noteiktos devumus (NND) un nacionālos pielāgošanās plānus (NPP), patiesi iesaistīt vietējās un reģionālās pašvaldības, jo tie ir dalībnieki, kas konkrēti īsteno starptautiskos solījumus un saistības; tādēļ uzskata, ka NND, kurus nav apstiprinājušas vietējās un reģionālās pašvaldības, visticamāk, netiks veiksmīgi īstenoti un ka UNFCCC pirms to pieņemšanas būtu sistemātiski jāpārbauda šis solis; šajā saistībā aicina valstu valdības iekļaut gan reģionālā, gan vietējā līmeņa pārstāvjus UNFCCC Klimata samita valstu sarunu delegācijās;
4. uzsver, ka pilsētām un reģioniem ir vadošā loma klimata pārmaiņu seku, piemēram, ar klimatu saistīto katastrofu, sociālās ietekmes, piemēram, enerģētiskās nabadzības un ar laikapstākļiem saistīto veselības problēmu un vides problēmu (piemēram, straujš biodaudzveidības, ekosistēmu un to pakalpojumu zudums) pieauguma, un esošās nevienlīdzības, ko padziļina klimata pārmaiņas, risināšanā; uzsver, ka, lai sasniegtu valstu mērķus klimata jomā, ir vajadzīga vietējā un reģionālā līmeņa klimata diplomātija, jo vietējās un reģionālās pašvaldības sagatavo un īsteno detalizētus pielāgošanās un seku mazināšanas plānus, kuros precīzi ņemti vērā vietējie vides apstākļi, sociālekonomiskās prasības un enerģētiskais un klimatiskais taisnīgums;
5. uzsver, ka pilsētu un reģionu sekmīgi īstenota klimatrīcība var būt vērienīgāka nekā valsts mērķi, nemazinot izaugsmi un teritoriālo kohēziju.
Tas liecina par spēcīgu “demonstrācijas efektu” un nodrošina ietekmi uz valsts vai vietējā un reģionālā līmeņa politiskajām grupām, kuru mērķis ir pieņemt progresīvāku klimata politiku;
6. uzskata, ka ir svarīgi atbalstīt pilsētu un reģionu klimata sadarbības tīklus un stiprināt to klimata diplomātijas darbības vietējā un reģionālā līmenī, lai veidotu būtisku politisko noturību pret regresu valsts līmenī un tādējādi nodrošinātu globālo klimata mērķu sasniegšanu;